text: Gamle Gorm skal frem i lyset
  06 marts 2013 kl. 18.08
  Arkæologer har slået sig på opgravning af afdøde konger og andre kendte personligheder. Senest blev den danske astronom Tycho Brahes lig hentet op gennem et kirkegulv i Prag.
  Nu er turen måske kommet til selveste Gorm den Gamle, som formodentlig ligger begravet under Jelling Kirke.
  Blandt fortalerne for en udgravning er Mads Kähler Holst, afdelingsleder på Moesgaard Museums antikvariske afdeling.
  - Der er sket så meget rent teknologisk, at vi i dag ville kunne sige noget helt andet, end da vi fandt knoglerne for 30 år siden. Etniciteten og det liv, vedkommende har haft, vil genteknikken kunne beskrive, og der vil kunne fortælles en ny historie om, hvad der skete med kongemagten på den tid, siger han til Kristeligt Dagblad.
  Gorm den Gamle regerede fra Jelling i midten af 900-tallet, var gift med dronning Thyra og var far til den senere konge Harald Blåtand.
  